**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**திருகோணமலையில் உள்ள மீனவ சமூகத்திற்கு மனிதாபிமான உதவிகளை வழங்கிய உயர் ஸ்தானிகர்**

திருகோணமலை மீனவர் தொழிற் சங்கத்தில் 2024 நவம்பர் 03ஆம் திகதி நடைபெற்ற நிகழ்வொன்றில், இலங்கைக்கான இந்திய உயர் ஸ்தானிகர் கௌரவ சந்தோஷ் ஜா அவர்களால் கிழக்கு மாகாணத்தில் உள்ள மீனவ சமூகத்தினருக்காக அபிவிருத்தி உதவிப் பொதி ஒன்று கையளிக்கப்பட்டிருந்தது.

2. திருகோணமலை மாவட்டத்தைச் சேர்ந்த 21 மீனவ அமைப்புகளை உள்ளடக்கிய திருகோணமலை மீனவ தொழிற்சங்க மீனவர்களின் கோரிக்கைக்கு அமைவாக இந்த உதவிகள் வழங்கப்பட்டிருந்ததுடன், 40 குதிரை வலுக்கொண்ட படகு இயந்திரம், 3 ஆழ்நிலை குளிரூட்டிகள் மற்றும் உயிர்காக்கும் அங்கிகள் போன்றவை இந்த உதவித் திட்டத்தின் கீழ் கையளிக்கப்பட்டிருந்தன. ஆழ்நிலை குளிரூட்டிகள் பிடிக்கப்பட்ட மீன்கள் பழுதடையாமல் இருப்பதை உறுதி செய்வதுடன், மீனவர்களின் வருமானத்தைப் பெருக்குவதற்கு பங்களிப்பு வழங்கும் அதேவேளையில், கடல் அனர்த்தங்களில் சிக்கிக்கொள்ளும் மீனவர்களையும் படகுகளையும் மீட்பதற்கு இயந்திரம் மற்றும் உயிர் காக்கும் அங்கிகள் முக்கிய ஆதரவை வழங்கும்.

3. இந்நிகழ்வில் உரை நிகழ்த்திய உயர் ஸ்தானிகர், நெகிழ்ச்சித்தன்மை, கடின உழைப்பு மற்றும் தமது சமூகங்களுக்கான பங்களிப்புக்காக மீனவர்களைப் பாராட்டியிருந்தார். இந்து சமுத்திரத்தால் ஐக்கியப்படுத்தப்பட்டிருக்கும் இந்தியா-இலங்கை இடையில் ஆழ வேரூன்றிக் காணப்படும் வரலாற்று ரீதியானதும் கலாசார ரீதியானதுமான உறவுகளையும் அவர் சுட்டிக்காட்டியிருந்தார். இலங்கைக்கு மீன்பிடித்துறையின் முக்கியத்துவத்தினை இந்தியா புரிந்துகொண்டிருப்பதாக இங்கு குறிப்பிட்டிருந்த அவர், மீனவர்களின் நாளாந்த நடவடிக்கைகளின் செயற்திறன் மற்றும் பாதுகாப்பு ஆகியவற்றினை மேம்படுத்துவதனை இந்திய அரசாங்கத்தின் உதவிகள் இலக்காகக் கொண்டிருப்பதாகவும் சுட்டிக்காட்டினார்.

\*\*\*\*\*\*

**கொழும்பு**

**04 நவம்பர் 2024.**